**ԿՈՐՈՆԱՎԻՐՈՒՍԱՅԻՆ ՀԻՎԱՆԴՈՒԹՅԱՆ (COVID-19) ԱՌԿԱՅՈՒԹՅԱՆ ՊԱՅՄԱՆՆԵՐՈՒՄ ՀՀ 12 ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆՆԵՐԻ ԿՐԹՈւԹՅԱՆ ԿԱԶՄԱԿԵՐՊՄԱՆ (ԿՐԹՈՒԹՅԱՆ ԱՆՎՏԱՆԳՈՒԹՅԱՆ, ՄԱՏՉԵԼԻՈՒԹՅԱՆ) ՈՐԱԿԻ ԳՆԱՀԱՏՄԱՆ ԱՐԴՅՈՒՆՔՆԵՐԻ ԱՄՓՈՓ ՀԱՇՎԵՏՎՈՒԹՅՈՒՆ**

20 հոկտեմբերի 2021թ.

ՀՀ կրթության տեսչական մարմնի ղեկավարի` 2021 թվականի համապատասխան հրամանների հիման վրա ՀՀ 12 նախադպրոցական ուսումնական հաստատություններում (այսուհետ՝ նաև մանկապարտեզ) իրականացված ստուգումների շրջանակում գնահատվել են մանկապարտեզների կրթության կազմակերպման անվտանգությունը և մատչելիությունը՝ COVID-19-ի առկայության պայմաններում (**ՀՀ Կոտայքի մարզի՝** Հրազդանի թիվ 9 մանկապարտեզ, Հրազդանի թիվ 12 մանկապարտեզ, Հրազդանի թիվ 16 մանկապարտեզ, **ՀՀ Տավուշի մարզի**՝ Իջևանի թիվ 5 մանկապարտեզ, Իջևանի թիվ 8 մանկապարտեզ, **ՀՀ Արմավիրի մարզի** Լեռնագոգի մանկապարտեզ, **ՀՀ Գեղարքունիքի մարզի**՝ Սևանի քաղաքապետարանի թիվ 4 «Գալիք» մսուր-մանկապարտեզ, Գանձակ գյուղի մանկապարտեզ, Լճաշենի «Մանչուկ» մանկապարտեզ, **ՀՀ Սյունիքի մարզի**՝ Գորիսի թիվ 4 նախադպրոցական ուսումնական հաստատություն, Գորիսի թիվ 5 նախադպրոցական ուսումնական հաստատություն, Գորիսի թիվ 6 նախադպրոցական ուսումնական հաստատություն ՀՈԱԿ-ներում):

Գնահատումն իրականցվել է համաձայն «Անվտանգություն», «Մատչելիություն», «Ծնողի հարցաթերթ» հավելվածներից բաղկացած ձևաթղթի: «Անվտանգություն» և «Մատչելիություն» հավելվածների գնահատման սանդղակն ունի 5 մակարդակ` «Գերազանց», «Շատ լավ», «Լավ», «Բավարար», «Անբավարար», իսկ «Ծնողի հարցաթերթ»-ը պարունակում է «Այո», «Ոչ», «Չի պահանջվում» պատասխանները:

*«Անվտանգություն»* հավելվածով գնահատված մանկապարտեզների 75%-ը (9 մանկապարտեզ) գնահատվել է «Գերազանց», 17%-ը (2 մանկապարտեզ)՝ «Շատ լավ», իսկ 8%-ը ( 1 մանկապարտեզ)՝ «Լավ»:

*«Մատչելիություն»* հավելվածով գնահատված մանկապարտեզների 25%-ը (3 մանկապարտեզ) գնահատվել է «Շատ լավ», իսկ 75%-ը (9 մանկապարտեզ)՝ «Լավ»:

*«Ծնողի հարցաթերթ»* հավելվածում գերակշռում են «Այո» պատասխանները, որոնք հիմնականում հավաստում են մանկապարտեզներում անհրաժեշտ կանոնների պահպանման մասին՝ կորոնավիրուսային հիվանդության առկայության պայմաններում:

Ստորև ներկայացված են վերլուծության արդյունքներն՝ ըստ յուրաքանչյուր հավելվածի։

**Հավելված 1. «Անվտանգություն»**

«Անվտանգություն» հավելվածը ընդգրկում է 34 բնութագրիչ՝ մանկապարտեզներում կորոնավիրուսային հիվանդության պայմաններում կրթության կազմակերպման գործընթացում անվտանգության կանոնների պահպանման վերաբերյալ: Ըստ հավելվածի գնահատումն իրականացվել է գնահատման հետևյալ սանդղակով՝ 68-62՝ «Գերազանց», 61-52՝ «Շատ լավ», 51-40՝ «Լավ», 39-25՝ «Բավարար», մինչև 24 միավոր՝ «Անբավարար»:

***Արդյունքների վերլուծություն***

Նախադպրոցական ուսումնական հաստատություններում անվտանգության գնահատման արդյունքում պարզվել է.

1. Տնօրենի հրամանով կորոնավիրուսային հիվանդության տարածման կանխարգելման միջոցառումների պատասխանատու նշանակվել է գնահատված բոլոր մանկապարտեզներում (պատասխանատուն ապահովել է համապատասխան գրանցամատյանների՝ սահմանված կարգով վարումը, անձնակազմի շրջանում դասընթացների կազմակերպումը կորոնավիրուսային հիվանդության (COVID-19) տարածման կանխարգելիչ միջոցառումների վերաբերյալ, ապահովել է իրազեկման թերթիկի մասին իրազեկումը տեսանելի վայրում)։
2. Մանկապարտեզներում դաստիարակները երեխաների համար իրականացրել են բացատրական դասընթացներ կորոնավիրուսի կանխարգելմանն ուղղված միջոցառումների վերաբերյալ:
3. Մանկապարտեզներից 10-ում ժամանակավորապես առօրյա գործածությունից դուրս են բերվել այն խաղալիքները և այնպիսի իրերը, որոնց ամենօրյա ախտահանումը հնարավոր չէ իրականացնել, 2 մանկապարտեզում (Գորիսի թիվ 5 ՆՈւՀ, Գանձակ գյուղի մանկապարտեզ)՝ այն չի պահանջվել, քանի որ չեն ունեցել առօրյա գործածության այդպիսի խաղալիքներ և իրեր:Միաժամանակ՝ երեխաների՝ տնից բերած խաղալիքները հաստատություն մուտք գործելիս (ըստ տնօրենների և դաստիարակների) ախտահանվել են 3 մանկապարտեզում (Հրազդան քաղաքի թիվ 16 և թիվ 9 մանկապարտեզներ, Լեռնագոգի մանկապարտեզ), մյուս 9-ում՝ երեխաները հաստատություն մուտք գործելիս տնից խաղալիքներ չեն բերել:
4. Մանկապարտեզներն ապահովված են դիմակներով, հականեխիչ/ախտահանիչ միջոցներով (տեղադրված են անհրաժեշտ վայրերում), ձեռքերի լվացման հնարավորություններով՝ հոսող ջրով, արմնկային կամ ոտնակային կառավարման ծորակներով, օճառով կամ անմիջապես ախտահանման հնարավորությամբ, թափոնների հեռացման համար փակվող «Օգտագործված դիմակներ» մակնշմամբ, կափարիչի ոտնակային կամ սենսորային կառավարման փակվող կափարիչով աղբամաններով, հեռահար ջերմաչափով, և առավոտյան, ինչպես նաև օրվա ընթացքում կազմակերպվել է երեխաների ջերմաչափում։
5. Մանկապարտեզների խմբասենյակներում, դահլիճներում, սանհանգույցներում տեղադրված են տարաներ՝ հականեխիչ/ախտահանիչ միջոցով՝ յուրաքանչյուր մտնող անձի ձեռքերի պարտադիր ախտահանման համար, և իրականացվել է բնական օդափոխություն 2 ժամը մեկ՝ 8-10 րոպե տևողությամբ:
6. Գնահատված մանկապարտեզներում կորոնավիրուսային հիվանդության(COVID-19) ծանր զարգացման բարձր ռիսկի խմբի աշխատակիցներ չեն եղել:
7. Մանկապարտեզներում չեն իրականացվել զանգվածային միջոցառումներ, իսկ ժողովների և հավաքների գործընթացը կազմակերպվել է հեռավար եղանակով կամ այլ տարածքներում՝ ապահովելով սահմանված սոցիալական հեռավորության և սանիտարահամաճարակային կանոնների պահպանումը, բացի 1 մանկապարտեզից (Գանձակ գյուղի մանկապարտեզ), որտեղ այլ կազմակերպության կողմից իրականացվել է ներկայացում:
8. Մանկապարտեզներում երեխաների ընդունումը և ճանապարհումն իրականացվել է հերթափոխ սահմանելով՝ պահպանելով մարդկանց միջև սահմանված սոցիալական հեռավորությունը, երեխային ուղեկցողները մուտք չեն գործել հաստատություն: Մանկապարտեզների շենքին հարակից տարածքներում մարդկանց կուտակումներ չեն եղել, բացի 1 մանկապատեզից (Գանձակ գյուղի մանկապարտեզ), որտեղ մանկապարտեզ հաճախող երեխաների ընդունումը և ճանապարհումը հերթափոխով չեն իրականացվում, չի պահպանվում մարդկանց միջև սահմանված սոցիալական հեռավորությունը:
9. COVID-19-ին բնորոշ ախտանիշներ (ջերմություն, հազ, դժվարացած շնչառություն) ունեցող աշխատողները և երեխաները մուտք չեն գործել մանկապարտեզներից 4-ում (Հրազդանի թիվ 12, Գորիսի թիվ 4, Գորիսի թիվ 6, Լճաշենի «Մանչուկ»), իսկ մյուսներում՝ նման անհրաժեշտություն չի եղել:
10. Մանկապարտեզներում երեխաների խնամքի և կրթության գործընթացը կազմակերպվել է բեռնաթափված խմբերով՝ ըստ սահմանված կարգի, ապահովվել է խաղալու, պարապմունքների, սննդի և քնի ժամանակ երեխաների միջև սահմանված սոցիալական հեռավորություն: Վերջին պահանջը չի պահպանվել Լճաշենի «Մանչուկ», Հրազդանի թիվ 9 մանկապարտեզներում:
11. Գնահատված 9 մանկապարտեզներում հաճախում են առաջնահերթություն ունեցող երեխաները, որոնց ծնողները կամ խնամակալները նախապես ցուցակագրվել են, 1 մանկապարտեզում (Գանձակ գյուղի մանկապարտեզ) հաճախում են նաև այլ երեխաներ, քանի որ իրականացվել է երեխաների լրացուցիչ ընդունելություն, իսկ 2 մանկապարտեզում (Լճաշենի «Մանչուկ», Հրազդանի թիվ 9 մանկապարտեզներ)՝ առաջնահերթության խնդիր չի առաջացել: Երեխաների լրացուցիչ ընդունելություն չի իրականացվել 5 մանկապարտեզներում (Գանձակ գյուղի, Լճաշենի «Մանչուկ», Սևանի քաղաքապետարանի թիվ 4 «Գալիք», Լեռնագոգի, Հրազդանի թիվ 16 մանկապարտեզներ):
12. Գնահատված 11 մանկապարտեզներում երեխաները (6 և բարձր տարիքի երեխաների դեպքում), անձնակազմը և այցելուները պարտադիր կրել են դիմակ՝ փոխելով այն 3-4 ժամը մեկ անգամ և ըստ անհրաժեշտության, Գանձակ գյուղի մանկապարտեզում չեն պահպանվել նշված կանոնները:
13. Բացի Հրազդանի թիվ 12 և Գանձակի մանկապարտեզներից, մյուս բոլոր մանկապարտեզներում առկա է սենք (մեկուսարան), որտեղ մեկուսացվում են COVID-19-ին բնորոշ ախտանշաններ՝ հազ, ջերմություն, դժվարացած շնչառություն ունեցող երեխաները և աշխատողները՝ այդ մասին անմիջապես տեղեկացնելով համապատասխան առողջության առաջնային պահպանման կենտրոն և երեխայի ծնողին:
14. Ըստ տնօրենների՝ մանկապարտեզները վերաբացելուց 1 օր առաջ և յուրաքանչյուր օրվա ավարտից հետո իրականացվել են ընդհանուր մաքրման և ախտահանման աշխատանքներ մանկապարտեզների ամբողջ տարածքում՝ ներառյալ բակային տարածքի խաղահրապարակը և գույքը: Ախտահանումն իրականացվել է նաև ննջասենյակներում կամ քնելու համար առանձնացված տարածքներում՝ քնելուց առաջ, խաղասենյակներում կամ խմբասենյակներում՝ քնի ժամի ընթացքում, և ճաշելուց հետո, այդ թվում՝ սեղանները, բռնակները, ծորակները և այն ամենը, ինչին երեխաները կարող են ձեռք տալ։
15. Երեխաների բացակայության պատճառի մասին ծնողները նախապես տեղեկացրել են մանկապարտեզներին:
16. Մանկապարտեզներում գործունեության ժամանակավոր դադարեցման անհրաժեշտություն չի առաջացել: Միայն Լճաշենի «Մանչուկ» մանկապարտեզում է վերջին 14 օրվա ընթացքում գրանցվել երեխաների ընդհանուր թվի 10 տոկոսի չափով բացակայություն, սակայն մանկապարտեզի գործունեության ժամանակավոր դադարեցման վերաբերյալ առաջարկություն չի ներկայացվել լիազոր մարմին, քանի որ բացակայությունների պատճառը կապված չի եղել համավարակի հետ:
17. Ըստ տնօրենների՝ օգտագործված դիմակները և անհատական պաշտպանության այլ պարագաները հավաքվում են հերմետիկ փակ տոպրակներով և հեռացվում կենցաղային աղբի հետ միասին:
18. Սեփական նախաձեռնությամբ անվտանգության և մատչելիության ապահովման այլ գործառույթներ (ապարատային մասնագիտացված կանխարգելիչ և եզրափակիչ ախտահանում) իրականացվել են 3 մանկապարտեզում (Գորիսի թիվ 4, Իջևանի թիվ 5 և թիվ 8), մնացած մանկապարտեզներում՝ անվտանգության և մատչելիության ապահովման այլ գործառույթներ իրականացնելու անհրաժեշտություն չի եղել:

Մանկապարտեզներում կորոնավիրուսային հիվանդության (COVID-19) առկայության պայմաններում կրթության կազմակերպման անվտանգությունը բոլոր 12 մանկապարտեզներում գնահատվել է՝ 47-67 միավորային միջակայքում («Գերազանց», «Շատ լավ» և «Լավ»): Գնահատման արդյունքները ներկայացված են ստորև բերված գծապատկեր 1-ում:

**Գծապատկեր 1**

Ելնելով գնահատման արդյունքներից, կարող ենք նշել, որ մանկապարտեզներում հիմնականում լիարժեք ապահովվել են անհրաժեշտ պայմանները COVID-19-ի պարագայում երեխաների անվտանգ կրթության կազմակերպման համար, սակայն 5 մանկապարտեզներ (Գանձակի, Հրազդանի թիվ 9, Հրազդանի թիվ 12, Լճաշենի «Մանչուկ») դեռևս ունեն կրթության կազմակերպման անվտանգության ապահովման մասնակի խնդիրներ:

**Հավելված 2. «Մատչելիություն»**

«Մատչելիություն» հավելվածը ընդգրկում է 12 բնութագրիչ՝ նախադպրոցական հաստատություններում կորոնավիրուսային հիվանդության պայմաններում կրթության կազմակերպման մատչելիության ապահովման վերաբերյալ: Ըստ ձևաթղթի՝ գնահատումն իրականացվել է գնահատման հետևյալ սանդղակով՝ 82-76 միավոր՝ «Գերազանց», 75-66՝ «Շատ լավ», 65-50՝ «Լավ», 49-28՝ «Բավարար», մինչև 27՝ «Անբավարար»:

**Արդյունքների վերլուծություն**

Նախադպրոցական ուսումնական հաստատություններում մատչելիության գնահատման արդյունքում պարզվել է.

1. Գնահատված 8 մանկապարտեզներում (Իջևանի թիվ 5, Իջևանի թիվ 8, Լեռնագոգի, Սևանի քաղաքապետարանի թիվ 4 «Գալիք», Գանձակի, Լճաշենի «Մանչուկ», Գորիսի թիվ 4, Գորիսի թիվ 6) ուսումնական միջավայրը համապատասխանում է պետական կրթական չափորոշիչների պահանջներին (COVID-19-ի պահանջներին համապատասխան), իսկ մյուս 4-ում՝ մասամբ է համապատասխանում (Հրազդանի թիվ 9, Հրազդանի թիվ 12, Հրազդանի թիվ 16, Գորիսի թիվ 5):
2. Բոլոր մանկապարտեզներում առկա են բոլոր խմբերի կրթական ծրագրերը (վերանայված, լրամշակված), սակայն տարատարիք խմբերում իրականացվող կրթական ծրագրերը 6 մանկապարտեզներում են համապատասխանում չափորոշիչների պահանջներին (Իջևանի թիվ 5, Իջևանի թիվ 8, Լեռնագոգի, Սևանի քաղաքապետարանի թիվ 4 «Գալիք», Գորիսի թիվ 6, Հրազդանի թիվ 12), 3-ում (Հրազդանի թիվ 9, Հրազդանի թիվ 16, Լճաշենի «Մանչուկ»)՝ չեն համապատասխանում, իսկ մյուս 3-ում (Գանձակի, Գորիս քաղաքի թիվ 4, Գորիս քաղաքի թիվ 5 մանկապարտեզներ)՝ տարատարիք խմբեր առկա չեն:
3. Մանկավարժական աշխատողների հրապարակումներ, մեթոդական մշակումներ, ուղեցույցներ, ձեռնարկներ, հեղինակային ծրագրեր մշակվել կամ ներկայացվել են միայն մանկապարտեզներում։
4. Գնահատված 8 մանկապարտեզում երեխաների ֆիզիկական, էկոլոգիական կուլտուրայի, գեղարվեստագիտական, թատերական ու երաժշտական գործունեության, մարդու, պատմության, մշակույթի մասին երեխաների պատկերացումների զարգացման համար պայմանների առկայությունը ներկայացված է գծապատկեր 2-ում հետևյալ գնահատման սանդղակով՝ եթե համապատասխան պայմաններն առկա են՝ 7 միավոր, մասամբ են առկա՝ 5 միավոր, առկա չեն՝ 3 միավոր:

**Գծապատկեր 2**

Մանկապարտեզներում վերոնշյալ պայմանների առկայությունը տոկոսային համամասնությամբ (ըստ մանկապարտեզների թվի) ներկայացված է ստորև բերված գծապատկերում:

**Գծապատկեր 3**

1. Բացի Գանձակ գյուղի մանկապարտեզից (սեզոնային)՝ բոլոր մանկապարտեզները գործել են ամբողջ տարին:
2. Իրականացված ստուգումների արդյունքում 3 մանկապարտեզում հայտնաբերվել են կրթության բնագավառը կարգավորող ՀՀ օրենսդրության պահանջների՝ **մինչև 3 խախտումներ** (Հրազդանի թիվ 9, Հրազդանի թիվ 12, Սևանի քաղաքապետարանի թիվ 4 «Գալիք» մանկապարտեզներ), իսկ մյուս 9 մանկապարտեզներում՝ **3-ից ավելի խախտումներ** (Հրազդանի թիվ 16, Իջևանի թիվ 5, Իջևանի թիվ 8, Լեռնագոգի, Գանձակի, Լճաշենի «Մանչուկ», Գորիսի թիվ 4, Գորիսի թիվ 5, Գորիսի թիվ 6 մանկապարտեզներ):
3. Կորոնավիրուսային հիվանդության (COVID-19) առկայության պայմաններում կրթության կազմակերպման մատչելիությունը գնահատվել է՝ «Շատ լավ» (75-66)՝ 3, «Լավ» (65-50)՝ 9 մանկապարտեզներում: Գնահատման արդյունքները դիագրամի տեսքով ներկայացված են ստորև բերված գծապատկերում:

**Գծապատկեր 4**

Ելնելով գնահատման արդյունքներից՝ կարող ենք նշել, որ չնայած մանկապարտեզներում ստեղծվել են COVID-19-ի առկայության պայմաններում կրթության մատչելիության ապահովման համար անհրաժեշտ պայմանները, այնուհանդերձ կան նաև մանկապարտեզներ, որոնցում առկա են որոշակի խնդիրներ, մասնավորապես՝ ուսումնական միջավայրի մասամբ համապատասխանությունը պետական կրթական չափորոշիչների պահանջներին, տարատարիք խմբերում իրականացվող կրթական ծրագրերի որոշակի անհամապատասխանությունը չափորոշիչների պահանջներին, սովորողների բազմակողմանի զարգացման համար պայմանների մասամբ ապահովվածությունը, որոնք կարող են ազդել նաև կրթության որակի վրա:

**Հավելված 3. Ծնողի հարցաթերթ**

Ծնողի հարցաթերթ հավելվածն ընդգրկում է 13 հարց նախադպրոցական հաստատություններում կորոնավիրուսային հիվանդության պայմաններում կրթության կազմակերպման անվտանգության և մատչելիության ապահովման վերաբերյալ: Ծնողի հարցաթերթ-ը ծառայում է երկու նպատակի՝ պարզել ծնողների բավարարվածությունը նախադպրոցական հաստատություններում կորոնավիրուսային հիվանդության առկայության պայմաններում կրթության կազմակերպման որակի ապահովման գործընթացից և արդյունքները համադրել «Անվտանգություն» և «Մատչելիություն» հավելվածների արդյունքների հետ՝ ավելի արժանահավատ պատկեր ունենալու համար: Հարցաթերթում ներառված հարցերին տրվել են «Այո», «Ոչ», «Չի պահանջվում» պատասխանները: Ծնողների կողմից լրացված հարցաթերթերն անանուն են։ 12 հաստատություններից հարցմանը մասնակցել են 495 ծնող՝ ստորև ներկայացված հետևյալ բաշխվածությամբ.

**Գծապատկեր 5**

**Արդյունքների վերլուծություն**

Լրացված հարցաթերթերի ուսումնասիրության արդյունքում պարզվել է, որ ստորև բերված հարցերին ծնողների 99-100%-ն ընտրել են «Այո» պատասխանը:

* Դաստիարակը երեխայիս համար իրականացնում է բացատրական դասընթացներ կորոնավիրուսի կանխարգելմանն ուղղված միջոցառումների վերաբերյալ:
* Հաստատությունում ժողովների և հավաքների գործընթացը կազմակերպվում է հեռավար եղանակով, դրա անհնարինության դեպքում՝ բացօթյա կամ այլ տարածքներում՝ ապահովելով սոցիալական հեռավորության և սանիտարահամաճարակային կանոնների պահպանումը։
* Երեխայիս ուղեկցելիս մուտք չեմ գործում հաստատություն:
* Հաստատությունում երեխայիս ամեն օր ջերմաչափում են հաստատություն մուտք գործելիս:
* Հաստատության մուտքի մոտ առկա է իրազեկման թերթիկ:

Մյուս 8 հարցերի պատասխանների արդյունքներն ուսումնասիրելիս պարզվել է.

* COVID-19-ի առկայության պայմաններում ծնողների 96%-ը փաստել է, որ հաստատությունում չեն իրականացվում զանգվածային միջոցառումներ (մանկական միջոցառումներ, ֆիլմերի դիտում, սպորտային միջոցառումներ, զվարճանքներ, բեմականացումներ), իսկ 4%-ի հավաստմամբ՝ իրականացվում են, ընդ որում՝ մեծ թիվ են կազմում ՀՀ Գեղարքունիքի մարզի Գանձակ գյուղի մանկապարտեզի պատասխանները (15 պատասխան):
* Ծնողների զգալի մասը՝ 98%-ը փաստել է, որ hաստատության շենքին հարակից տարածքներում մարդկանց կուտակումներ չեն լինում, մյուս 2%-ի հավաստմամբ՝ կուտակումներ լինում են, վերջինը հիմնականում վերաբերում է ՀՀ Գեղարքունիքի մարզի Գանձակ գյուղի (6 պատասխան) և ՀՀ Կոտայքի մարզի Հրազդանի թիվ 12 մանկապարտեզներին (2 պատասխան):
* Ծնողների մեծ մասի՝ 58%-ի հավաստմամբ երեխայի՝ ջերմություն ունենալու դեպքում դաստիարակը կամ բուժքույրը տեղեկացրել են իրեն, 1 ծնող նշել է, որ չեն տեղեկացրել, իսկ մնացածների դեպքում՝ նման անհրաժեշտություն չի եղել:
* Ծնողների 55%-ը նշել է, որ COVID-19-ին բնորոշ ախտանիշներ ունենալու դեպքում երեխան մուտք չի գործել հաստատություն, 1 ծնող նշել է, որ մուտք գործել է (Լճաշենի Մանչուկ մանկապարտեզ), իսկ մնացածների դեպքում՝ նման անհրաժեշտություն չի եղել:
* Ծնողների 89%-ը փաստել է, որ երեխան հաճախում է հաստատություն՝ ելնելով առաջնահերթության պահանջներից, որի համար նախապես ցուցակագրվել է, իսկ 11%-ի հավաստմամբ՝ նախապես չեն ցուցակագրվել:
* Ծնողների 95%-ը փաստել է, որ երեխայի բացակայության պատճառի մասին նախապես տեղեկացնում է հաստատությանը, 2%-ը՝ չի տեղեկացնում, իսկ 3%-ի դեպքում՝նման անհրաժեշտություն չի եղել:
* Ծնողների 32%-ը փաստել է, որ երեխայի՝ տնից տարած խաղալիքները ախտահանում են հաստատություն մուտք գործելիս, 1%-ը՝ նշել է, որ չի ախտահանվում (Լճաշենի «Մանչուկ», Հրազդանի թիվ 16 մանկապարտեզներ), իսկ մնացածների դեպքում՝նման անհրաժեշտություն չի եղել:
* Չնայած ծնողների 99%-ը հաստատել է, որ հաստատության աշխատակիցները կրում են դիմակ, սակայն 1%-ի մոտ առկա է «Ոչ» պատասխանը (Լճաշենի «Մանչուկ», Գորիսի թիվ 6, Հրազդանի թիվ 16 մանկապարտեզներ):

Ծնողի հարցաթերթ, Անվտանգություն և Մատչելիություն հավելվածների արդյունքների համադրումը ցույց է տալիս, որ չնայած հաստատություններում կրթության կազմակերպման որակի ապահովումը բավարար մակարդակի վրա է, այնուհանդերձ առկա են նաև խնդիրներ, որոնք ընդհանուր առմամբ կարող են ազդել կրթության կազմակերպման որակի և անվատանգության ապահովման վրա, մասնավորապես՝

* ուսումնական միջավայրի մասամբ համապատասխանությունը պետական կրթական չափորոշիչների պահանջներին,
* կորոնավիրուսային հիվանդության առկայության պայմաններում տարատարիք խմբերում իրականացվող կրթական ծրագրերի ոչ լիարժեք համապատասխանությունը չափորոշիչների պահանջներին,
* երեխաների ֆիզիկական, էկոլոգիական կուլտուրայի, գեղարվեստագիտական, թատերական և երաժշտական գործունեության, մարդու, պատմության, մշակույթի մասին երեխաների պատկերացումների զարգացման համար պայմանների մասնակի առկայությունը,
* կրթության բնագավառը կարգավորող ՀՀ օրենսդրության պահանջների խախտումների առկայությունը,
* հաստատություններում մանկավարժական աշխատողների մասնագիտական պասիվությունը,
* COVID-19-ի առկայության պայմաններում, մասնավորապես՝ զանգվածային միջոցառումներ իրականացնելու, hաստատության շենքերին հարակից տարածքներում մարդկանց կուտակումների, հաստատություններում, ըստ անհրաժեշտության, օդափոխություն չիրականացնելու, սոցիալական հեռավորություն չպահպանելու դեպքերի առկայությունը:

Ելնելով գնահատման արդյունքների վերլուծությունից, կարող ենք նշել, որ թեև հաստատություններում հիմնականում ապահովվել են անհրաժեշտ պայմանները COVID-19-ի առկայության պայմաններում երեխաների կրթության անվտանգության և մատչելիության ապահովման համար, սակայն ընդհանուր առմամբ հաստատությունները կրթության որակի ապահովման համար շարունակական բարելավման կարիք ունեն:

Այսպիսով, մանկապարտեզների տնօրեններին առաջարկվում է COVID-19-ի առկայության պայմաններում միջոցներ ձեռնարկել վերոնշյալ խնդիրների լուծման ուղղությամբ, մասնավորապես՝

* մանկապարտեզներում կրթական գործընթացի կազմակերպումն իրականացնել բացառապես կրթության բնագավառը կարգավորող ՀՀ օրենսդրության պահանջներին համապատասխան,
* ապահովել ուսումնական միջավայրի և իրականացվող կրթական ծրագրերի համապատասխանությունը չափորոշիչների պահանջներին,
* երեխաների ֆիզիկական, էկոլոգիական կուլտուրայի, գեղարվեստագիտական, թատերական և երաժշտական գործունեության, մարդու, պատմության, մշակույթի մասին երեխաների պատկերացումների զարգացման համար ապահովել անհրաժեշտ պայմաններ,
* խրախուսել մանկավարժական աշխատողներին՝ մասնագիտական ակտիվություն ցուցաբերելու համար, աջակցել նրանց կողմից հրապարակումների, մեթոդական ուղեցույցների, ձեռնարկների, հեղինակային ծրագրերի մշակմանն ու հրապարակմանը,
* ապահովել երեխաների համար անվտանգ ուսումնական միջավայր:

Ծնողներին առաջարկվում է՝

* կորոնավիրուսային հիվանդության կանխարգելման նպատակով հետևել երեխաների կողմից սանիտարական կանոնների պահպանմանը,
* իրազեկվածության բարձրացման նպատակով համագործակցել մանկապարտեզների հետ՝ հետևելով մանկավարժական աշխատողների, բուժքույրի խորհուրդներին:

**ՌԳՍՊՎԳ վարչություն**